กองบัญชาการตำรวจนครบาล แถลงข่าวเตรียมความพร้อมการเลือกตั้งล่วงหน้า 7 พ.ค. 2566
พล.ต.ต. จิรสันต์ แก้วแสงเอก พร้อมด้วยพล.ต.ต.โชคชัย งามวงศ์ รองผู้บังคับการตำรวจนครบาล ร่วมแถลงข่าวการเตรียมความพร้อมเลือกตั้งล่วงหน้าในวันพรุ่งนี้วันอาทิตย์ที่ 7 พฤษภาคม 2566 พล.ต.ต. จิรสันต์ เปิดเผยว่า กองบัญชาการตำรวจนครบาล (บชน.) ได้เตรียมความพร้อมและมีมาตรการดูแลรักษาความปลอดภัย อาทิ การเฝ้าระวังด้านข่าวสารและกลุ่มที่ไม่ประสงค์ดีก่อให้เกิดความไม่สงบเรียบร้อย การจัดชุดป้องกันการกระทำผิดกฏหมายเลือกตั้ง การระดมกวาดล้างอาชญากรรมก่อนการเลือกตั้ง การจัดชุดเจ้าหน้าที่รักษาความปลอดภัยประจำหน่วยเลือกตั้ง การอำนวยความสะดวกด้านการจราจรแก่ประชาชนที่เดินทางมาใช้สิทธิ์เลือกตั้ง และประชาสัมพันธ์ให้ประชาชนได้เข้าใจและปฏิบัติตามข้อห้ามหรือกฏหมายต่างๆเกี่ยวกับการเลือกตั้ง โดย บชน.ได้จัดกำลังเจ้าหน้าที่ตำรวจ รปภ.สำหรับหน่วยเลือกตั้งนอกเขต 55 แห่ง 1,421 หน่วย มีผู้ลงทะเบียนใช้สิทธิ ทั้งสิ้น 809,784 คน ใช้ตำรวจ รปภ. 1,550 นาย หน่วยเลือกตั้งในเขต 44 แห่ง 54 หน่วย มีผู้ลงทะเบียนใช้สิทธิ ทั้งสิ้น 4,329 คน ใช้ตำรวจ รปภ. 62 นายด้าน พล.ต.ต.โชคชัย กล่าวเพิ่มเติมว่า บชน.ได้จัดชุดกำลังเจ้าหน้าที่ตำรวจปฏิบัติหน้าที่อื่นๆ ทั้งชุดเคลื่อนที่เร็ว ชุดสืบสวน หาข่าว ชุดป้องกันปราบปรามและชุดสอบสวนการกระทำผิดกฎหมายเลือกตั้ง ตลอดจนชุดอำนวยการจราจรสถานที่เลือกตั้ง เป็นต้น และขอความร่วมมือประชาชน งดขาย จำหน่าย จ่ายแจกหรือจัดเลี้ยงเครื่องดื่มแอลกอฮอลล์ ระหว่างเวลา 18.00 น. ของวันนี้จนถึง 18.00 น. ของวันพรุ่งนี้ หากพบเห็นผู้กระทำความผิดเกี่ยวกับการเลือกตั้งสามารถแจ้งเบาะแสได้ที่ หมายเลข 191 หรือร้องเรียน กองบัญชาการตำรวจนครบาลได้ตลอด 24 ชั่วโมง